ശക്തന് മാര്ക്കറ്റ് വികസനം, പദ്ധതി സമര്പ്പിച്ചാല് നിര്മ്മാണം നവംബറില് തുടങ്ങുമെന്ന് സുരേഷ് ഗോപി തൃശൂര്: ശക്തന് മാര്ക്കറ്റ് വികസനത്തിന് കോര്പറേഷന് വിശദമായ പദ്ധതി സമര്പ്പിച്ചാല് ഫണ്ട് അനുവദിച്ച് നവംബറില് നിര്മാണം തുടങ്ങുമെന്ന് സുരേഷ് ഗോപി എംപി. കേന്ദ്രസര്ക്കാരുമായി ആലോചിച്ച് 10 കോടി രൂപയുടെ നിര്മാണ പ്രവര്ത്തനങ്ങള് നടത്താനാണ് ആലോചനയെന്ന് മേയര് എം.കെ. വര്ഗീസുമായി നടത്തിയ ചര്ച്ചയില് അദ്ദേഹം അറിയിച്ചു. ഒരു കോടി രൂപ എം.പി ഫണ്ടില് നിന്നാണ് അനുവദിക്കുക. ശക്തന്മാര്ക്കറ്റില് വിദേശ രാജ്യങ്ങളിലുള്ളതിനു സമാനമായ ആധുനിക സൗകര്യങ്ങളോടെയുള്ള വ്യാപാര സമുച്ചയമാണ് നിര്മ്മിക്കുക. ലോറിപ്പേട്ട, വാഹന പാര്ക്കിംഗ് ഏരിയ, ആധുനിക രീതിയിലുള്ള മത്സ്യമാംസ കടകള്, പച്ചക്കറി പഴക്കടകള് എന്നിവയും നിര്മിക്കും. സാമ്ബത്തിക തടസമുണ്ടായാല് മകളുടെ പേരിലുള്ള ട്രസ്റ്റില് നിന്നും പണം കണ്ടെത്തുമെന്നും അദ്ദേഹം വ്യക്തമാക്കി. 2022 ഏപ്രില് മാസത്തോടെ പണി തീര്ക്കാവുന്ന തരത്തിലാകും പ്രവര്ത്തനങ്ങള്. കഴിഞ്ഞ നിയമസഭാ തിരഞ്ഞെടുപ്പ് വേളയില് ശക്തന് മാര്ക്കറ്റിന്റെ വികസനത്തിന് ആവശ്യമായ ഫണ്ട് അനുവദിക്കുമെന്ന് സ്ഥാനാര്ത്ഥിയായിരുന്ന സുരേഷ്ഗോപി പ്രഖ്യാപിച്ചിരുന്നു. പിന്നീട് നാളികേര വികസന ബോര്ഡിന്റെ പദ്ധതി അവണിശ്ശേരി പഞ്ചായത്തില് നടപ്പാക്കുന്നതിന്റെ ചര്ച്ചകള്ക്കിടെയാണ് ശക്തന് മാര്ക്കറ്റിന്റെ വികസനത്തിന് ഒരു കോടി രൂപ അനുവദിക്കുന്ന കാര്യം ബി.ജെ.പി ജില്ലാ നേതാക്കളെ അറിയിച്ചത്. സ്റ്റാന്ഡിംഗ് കമ്മിറ്റി ചെയര്മാന് പി.കെ. ഷാജന്, ഡെപ്യുട്ടി മേയര് രാജശ്രീ, ബി.ജെ.പി ജില്ലാ പ്രസിഡന്റ് കെ.കെ. അനീഷ് കുമാര്, കൗണ്സിലര്മാരായ പൂര്ണ്ണിമ സുരേഷ്, എന്. പ്രസാദ്, നിജി , ഡോ. ആതിര, എന്.വി. രാധിക തുടങ്ങിയവര് ചര്ച്ചയില് പങ്കെടുത്തു.